《瑞鹤仙 落梅》
清代·郑文焯

虎山桥下水。问几时销尽，伤春清泪。花前旧吟袂。

绕阑干如梦，东风还是。相思未寄，荐青尊、高寒自倚。

恁飘零、画角声中，忍见送春桃李。

何意。烟横雪乱，数点芳心，为谁憔悴。苔茵漫缀。无人见，断魂地。

叹垂垂一树，江南遗恨，不到灵均楚佩。但黄昏、写照空池，两三瘦蕊。

作者简介：郑文焯（1856～1918）晚清官员、词人。字俊臣，号小坡，又号叔问，晚号鹤、鹤公、鹤翁、鹤道人，别署冷红词客，尝梦游石芝崦，见素鹤翔于云间，因自号石芝崦主及大鹤山人，奉天铁岭（今属辽宁）人，隶正黄旗汉军籍，而托为郑康成裔，自称高密郑氏。光绪举人，曾任内阁中书，后旅居苏州。工诗词，通音律，擅书画，懂医道，长于金石古器之鉴，而以词人著称于世，其词多表现对清王朝覆灭的悲痛，所著有《大鹤山房全集》。